Ιωακείμ Μπενίσκος

Ο **Ιωακείμ «Μίμης» Μπενίσκος** (γεννημένος στις 15 Σεπτεμβρίου 1981, στην Θεσσαλονίκη) είναι Έλληνας πρώην επαγγελματίας ποδοσφαιριστής και νυν προπονητής ποδοσφαίρου, ο οποίος κατά τη διάρκεια της πολυετούς ποδοσφαιρικής του καριέρας αγωνίζονταν στη θέση του κεντρικού επιθετικού. 
## Ποδοσφαιρική καριέρα
Ο υψηλόσωμος φορ, με καταγωγή από την Ημαθία, ξεκίνησε την καριέρα του από το **Νεοχώρι Αλεξάδρειας Ημαθίας** και συνέχισε στον **Μέγα Αλέξανδρο Καλοχωρίου Θεσσαλονίκης**. 

Ο Αγροτικός Αστέρας ήταν η ομάδα που τον εντόπισε στις χαμηλές κατηγορίες της ΕΠΣΜ και τον ενέταξε στο δυναμικό (2002). Με την ομάδα του Ευόσμου, ο παίκτης υπέγραψε και το πρώτο επαγγελματικό του συμβόλαιο, αγωνιζόμενος, μέσα σε μια διετία, σε 66 αγώνες πρωταθλήματος της Γ΄ Εθνικής και σκοράροντας 10 τέρματα.

Το Γενάρη του 2005 παραχωρήθηκε στον Άρη Θεσσαλονίκης, με τη φανέλα του οποίου αγωνίστηκε για ενάμιση χρόνο, καταγράφοντας 29 συνολικώς συμμετοχές (5 στο πρωτάθλημα της Α΄Εθνικής στο δεύτερο μισό της σεζόν 2004/05, 23 στο πρωτάθλημα της Β΄ Εθνική, 5 στο Κύπελλο Ελλάδας και μια στο Κύπελλο ΟΥΕΦΑ. (στο επαναληπτικό ματς κόντρα στην Ρόμα, που έγινε στο γήπεδο Χαριλάου στις 29-9-2005 και έληξε με 0-0). 

Ο Μπενίσκος προκάλεσε μεγάλο ντόρο γύρω από το όνομά του, όταν στις 27 Απριλίου 2005, έστειλε με 2 προσωπικά του τέρματα, τον Άρη στον τελικό του Κυπέλλου.  

Επίσης, στις 21 Μαΐου 2005, αγωνίστηκε ως βασικός στον τελικό κυπέλλου με τον Άρη κόντρα στον Ολυμπιακό.

Παρέμεινε στον Άρη μέχρι το καλοκαίρι του 2006, όταν και έλυσε το συμβόλαιο του, για να συνεχίσει στον Εθνικός Αστέρας. Στην ομάδα της Καισαριανής αγωνίστηκε ως βασικός φορ για 4 σεζόν, όλες στη Β΄ Εθνική, καταγράφοντας συνολικά 90 συμμετοχές και 13 τέρματα. 

Το πρώτο εξάμηνο της σεζόν 2010/11 αγωνίστηκε με τη φανέλα του Θρασύβουλου  καταγράφοντας 6 συμμετοχές για να επιστρέψει στη συνέχεια και πάλι στον Εθνικό Αστέρα.

Επόμενοι σταθμοί της καριέρας του υπήρξαν ο Οδυσσέας Κορδελιού (στη Δ' Εθνικής (2011/12, 15 συμμ /5 γκολ ενώ παράλληλα κατέκτησε και το Κύπελλο ΕΠΣΜ ), η Λαμία (με την οποία κατέκτησε το νταμπλ στην ΕΠΣ Φθιώτιδας και μαζί την άνοδο από τη Γ’ Εθνική κατηγορία)., η Νάουσα  (2013/14), 24 συμμ/10 γκολ), και ο Εθνικός Φιλιππιάδας (2014/15, 25 συμμ/11 γκολ, αναδείχθηκε πρώτος σκόρερ της ομάδας).

Το καλοκαίρι του 2015 πήρε την απόφαση να αγωνισθεί ερασιτεχνικά, για ένα εξάμηνο, στο τοπικό πρωτάθλημα της A1 ΕΠΣ Ημαθίας με τη φανέλα της Α.Ε. Αλεξάνδρειας. Το Γενάρη του 2016, επικαλούμενος επαγγελματικούς λόγους, αποχώρησε την Ημαθιώτικη ομάδα για να συνεχίσει στην **Διαγόρα Σεβαστής Πιερίας**. 

Με τη φανέλα του Διαγόρα Σεβαστής, αγωνίστηκε το δεύτερο εξάμηνο της σεζόν 2015/16, σκόραρε 6 γκολ στα 5 παιχνίδια των μπαράζ ανόδου  και τελικά πέτυχε την άνοδο στην Γ’ Εθνική. Ο Μπενίσκος ανανέωσε το συμβόλαιό του με τον Διαγόρα  και αγωνίστηκε στη Γ’ Εθνική (2ος όμιλος) κατά τη σεζόν 2016/17, πραγματοποιώντας αξιοσημείωτη πορεία. Η ομάδα της Πιερίας τερμάτισε τελικά στην 4η θέση της βαθμολογίας με 56 βαθμούς σε 30 αγώνες, έχοντας 17 νίκες, 5 ισοπαλίες και 8 ήττες, με τέρματα 45-25 ενώ ο Μπενίσκος κατέγραψε 24 συμμετοχές και 4 τέρματα.

Το καλοκαίρι του 2017 με πρωτοβουλίες εξωδιοικητικών παραγόντων έγινε μετονομασία και  μεταφορά της έδρας του Διαγόρα Σεβαστής (η λεγόμενη «αγορά Α.Φ.Μ.»), ο οποίος μετονομάστηκε σε «Αθλητικός Σύλλογος Φίλιππος Αλεξάνδρειας», και η Α.Ε. Αλεξάνδρειας πήρε τη θέση του στο πρωτάθλημα της Γ΄ Εθνικής Κατηγορίας 2017–2018. 
Έτσι ο Μπενίσκος κατά το πρώτο μισό της σεζόν 2017/18 αγωνίστηκε με τη φανέλα της νέας ομάδας. 

Μετά τον διαφαινόμενο υποβιβασμό της ομάδας, το Γενάρη του 2018, ο Μπενίσκος μεταπήδησε στην Α.Ε. Καρίτσας , όπου και παρέμεινε μέχρι το καλοκαίρι του 2019.

Τον Αύγουστο του 2019, υπέγραψε συμβόλαιο συνεργασίας με τον Πιερικό . Με τον Πιερικό ανήλθε από τη Δ’ Εθνική στη Γ’, και κρέμασε τα παπούτσια του, σε ηλικία 40 ετών, το κλείσιμο της αγωνιστικής περιόδου 2020-2021
## Προπονητική καριέρα
Μετά το τέλος της καριέρας του ως ποδοσφαιριστής, ασχολήθηκε με την προπονητική, αναλαμβάνοντας διαδοχικά το πόστο του προπονητή στην Α.Ε. Καρίτσας (2022/23) στον **Καλλιθεακό** (2023/24)  και τον **Ερμή Εξοχής Πιερίας** (2024).
Στις 28 Δεκεμβρίου 2024, ο Μπενίσκος αποχώρησε από την ομάδα του Ερμή Εξοχής για προσωπικούς λόγους, έχοντας καταγράψει κατά τη θητεία του, δυο νίκες και δυο ισοπαλίες σε τέσσερα ματς πρωταθλήματος στην ΕΠΣ Πιερίας.
## Παραπομπές

## Εξωτερικοί σύνδεσμοι
* Προφίλ Ι. Μπενίσκου στο transfermarkt.gr
* Ο Μπενίσκος, ο Άρης, το θρίλερ στο Χαϊδάρι, η Ρόμα και η Φιλιππιάδα! 

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Αγροτικός Αστέρας Ευόσμου Π.Μ.Α.Σ.
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Εθνικού Αστέρα
Κατηγορία:Ποδοσφαιριστές Θρασύβουλου Φυλής
Κατηγορία:Ποδοσφαιριστές ΠΑΣ Λαμίας
Κατηγορία:Ποδοσφαιριστές Φ.Α.Σ. Νάουσας
Κατηγορία:Ποδοσφαιριστές Εθνικού Φιλιππιάδας
Κατηγορία:Ποδοσφαιριστές Πιερικού
Κατηγορία:Έλληνες προπονητές ποδοσφαίρου